**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  19 – 6 – 2024

**ΑΜΑΡΟΥΣΙΟΥ Αρ. Πρ.:** 182

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Κοινοποίηση: Δ.Ο.Ε., Συλλόγους Εκπ/κών Π. Ε. της χώρας**

**Θέμα: « Στηρίζουμε το κάλεσμα των φορέων, συλλόγων και επιτροπών αγώνα αναπήρων και γονέων για την Ειδική Αγωγή την Πέμπτη 20 Ιούνη 19:00 στο Σύνταγμα».**

Η κυβέρνηση προσπαθεί να ξηλώσει όλες τις υποστηρικτικές δομές στην Ειδική Αγωγή και Εκπαίδευση, οι οποίες είχαν δημιουργηθεί με τον αταλάντευτο και επίμονο αγώνα των ενώσεων γονέων των αναπήρων, των ίδιων των αναπήρων και του εκπαιδευτικού κινήματος, προβάλλοντας μάλιστα παραπλανητικά την «πλήρη ένταξη». Στόχος είναι η απόσυρση του κράτους από την υποχρέωση  παροχής δημόσιας και δωρεάν Ειδικής Εκπαίδευσης, η μετατροπή αυτής της ευθύνης σε «ατομική ευθύνη» του γονέα, η μεταφορά δημόσιου χρήματος σε ιδιωτικές δομές και φιλανθρωπικά ιδρύματα Ειδικής Αγωγής και εντέλει η κατάργηση όσων  δικαιωμάτων  και όσης ορατότητας είχε κερδηθεί μέχρι σήμερα για τους  μαθητές με αναπηρία. Η προετοιμασία αυτών των επιλογών είχε διαφανεί τα τελευταία χρόνια με τη συστηματική υποτίμηση  και κατασυκοφάντηση του έργου των εκπαιδευτικών της Ειδικής Αγωγής από κυβερνητικούς εκπροσώπους και κυβερνητικούς, επιστημονοφανείς, παρατρεχάμενους που αμφισβητούσαν το έργο των Τ. Ε., των παράλληλων στηρίξεων ενώ διέβλεπαν στα ειδικά σχολεία και σε όλες τις υποστηρικτικές δομές «στιγματισμό» των μαθητών με αναπηρία. Σύμφωνα όμως με τα δικά τους στοιχεία η Ελλάδα της οικονομικής κρίσης, της πανδημίας και των μεταναστευτικών ροών έχει καταφέρει σήμερα, με τις υπάρχουσες δομές να σημειώνει έναν από τους χαμηλότερους δείκτες πρόωρης εγκατάλειψης από την εκπαίδευση μαθητών με αναπηρία (ποσοστό 8% έναντι 22% του μέσου ευρωπαϊκού όρου)  και να  αυξήσει ραγδαία τον αριθμό των μαθητών με Αναπηρία στην εκπαίδευση (από 68.000 το 2014/2015 σε 110.000 το 2022/2023).Αυτή η πραγματικότητα είναι έργο των εκπαιδευτικών που με πενιχρά μέσα και στις χειρότερες συνθήκες ΔΕΝ ΕΓΚΑΤΕΛΕΙΨΑΝ  τους μαθητές τους στο σύνολό τους, δεν ασχολήθηκαν μόνο με τους άριστους  αλλά ΜΕ ΟΛΟΥΣ. Γι’ αυτές τις επιλογές μας είμαστε υπερήφανες και υπερήφανοι, συνεχίζουμε να αγωνιζόμαστε για δημόσιο δωρεάν σχολείο για όλα τα παιδιά και το λέμε ξεκάθαρα: **Το ταξικό σχολείο της υποχρηματοδότησης, της αριστείας και  των εξετάσεων PISA, ΔΕΝ ΕΙΝΑΙ ΣΥΜΠΕΡΙΛΗΠΤΙΚΟ ΣΧΟΛΕΙΟ,** όσους επιστημονικούς ακροβατισμούς και να συμπεριλάβουν.

**Οι πολιτικές κατευθύνσεις κυβέρνησης – ΕΕ – ΟΟΣΑ αποτελούν τμήμα μόνο της εθνικής στρατηγικής 2024 – 2030 που αποτελεί τον οδικό χάρτη για τις σχεδιαζόμενες κυβερνητικές παρεμβάσεις σε όλες τις πλευρές της κοινωνικής ζωής των αναπήρων και των οικογενειών τους. Κύριος στόχος της είναι η σταδιακή απαλλαγή του κράτους από τις ευθύνες του, με την εξασφάλιση του κέρδους σε επιχειρηματικούς ομίλους που καραδοκούν. Η εθνική στρατηγική 2024 – 2030 δεν μπορεί και δεν πρέπει να αποτελεί στοιχείο διαλόγου** και διαπραγμάτευσης, καθώς αποφασίζει συγκεκριμένες αλλαγές στο τι, το πώς και προς τα πού θα κινηθεί η ειδική εκπαίδευση. **ΑΠΟΤΕΛΕΙ ΑΙΤΙΑ ΠΟΛΕΜΟΥ ΚΑΙ ΥΠΕΡΑΣΠΙΣΗΣ ΤΩΝ ΜΟΡΦΩΤΙΚΩΝ ΔΙΚΑΙΩΜΑΤΩΝ ΤΩΝ ΜΑΘΗΤΩΝ/-ΤΡΙΩΝ ΜΕ ΑΝΑΠΗΡΙΑ/Η ΚΑΙ ΕΙΔΙΚΕΣ ΕΚΠΑΙΔΕΥΤΙΚΕΣ ΑΝΑΓΚΕΣ.** Οι μεγαλόστομες διακηρύξεις περί «συμπερίληψης» και «πλήρους ένταξης» ενισχύουν την ιδιωτικοποίηση της εκπαίδευσης, προσδοκώντας την μεγαλύτερη είσοδο ιδιωτών στο χώρο και δίνοντας τους ευκαιρίες κερδοφορίας. Η αντιλαϊκή πολιτική των μέχρι σήμερα κυβερνήσεων, που κινήθηκαν σε ευρωπαϊκές ράγες, δυσκόλεψαν όλες τις πλευρές της ζωής των αναπήρων και των οικογενειών τους. Η μείωση κατά 135 εκατομμύρια ευρώ από  τον κρατικό προϋπολογισμό που δίνεται  για την Πρωτοβάθμια και Δευτεροβάθμια Εκπαίδευση για το 2024, οι προαναγγελίες για αλλαγές στα καθηκοντολόγια τμημάτων ένταξης και παράλληλων στηρίξεων, οι συλλογικοί πανελλαδικού χαρακτήρα «κόφτες» που ετοιμάζονται για τις διαγνώσεις από τα ΚΕΔΑΣΥ, οι συγχωνεύσεις τμημάτων και σχολείων, καθώς και η τεχνητή δεξαμενή  υπεραριθμιών που δημιουργούνται από τα παραπάνω μέτρα, μας υποψιάζουν ότι η κυβέρνηση θα επιδιώξει να περικόψει δραστικά τις δαπάνες (προσλήψεις και υλικοτεχνική υποδομή). Την ίδια στιγμή θα αξιοποιεί κονδύλια από ΕΣΠΑ που βάζοντας αυστηρά κριτήρια απορρόφησής τους (όλα για την «πλήρη ένταξη»), θα  ακυρώνουν τα μορφωτικά δικαιώματα των μαθητών με αναπηρία/ ή και ειδικές εκπαιδευτικές ανάγκες, πλασάροντας εύηχες και κενές εκπαιδευτικού περιεχομένου και αποτελεσμάτων διακηρύξεις.  **Ο συνδυασμός των παραπάνω επιλογών της εξασφαλίζει εξορθολογισμό των δαπανών από τον κρατικό προϋπολογισμό, υψηλή απορροφητικότητα κονδυλίων ΕΣΠΑ και μια δήθεν «ενταξιακή πρακτική»**.

**Τους προειδοποιούμε: ΔΕΝ ΘΑ ΤΟ ΕΠΙΤΡΕΨΟΥΜΕ.** Στο πεδίο της εκπαίδευσης των μαθητών/τριών  με αναπηρία/ ή και ειδικές εκπαιδευτικές ανάγκες, το εκπαιδευτικό κίνημα μαζί με το αναπηρικό, γονεϊκό κίνημα, αλλά  και με το εργατικό κίνημα, **έχοντας ως πυξίδα και προσανατολισμό του** την υπεράσπιση των μορφωτικών και κοινωνικών δικαιωμάτων των μαθητριών/-ών αγωνίζεται για δημόσια  και δωρεάν, καθολική και υποχρεωτική εκπαίδευση, **σε ασφαλή, σύγχρονα, δημόσια και δωρεάν σχολεία (ειδικά και γενικά), με χρηματοδότηση από τον κρατικό προϋπολογισμό** (στα πλαίσια του 15% από τον Κ. Π. για την παιδεία) χωρίς δεσμεύσεις από ευρωπαϊκά κονδύλια κάθε είδους που θα ορίζουν το τι, το πώς, την ποιότητα και την ποσότητα της παρεχόμενης εκπαίδευσης, με **προγράμματα (εκπαιδευτικά και θεραπευτικά) εντός του δημόσιου σχολείου** που θα ανταποκρίνονται στις πραγματικές ανάγκες (εκπαιδευτικές, συναισθηματικές, κοινωνικές) των μαθητριών/-ών, με μόνιμο προσωπικό όλων των ειδικοτήτων.

**Καλούμε και συμμετέχουμε στην κινητοποίηση φορέων, επιτροπών αγώνα και συλλόγων αναπήρων και γονέων την Πέμπτη 20 Ιουνίου 19:00 στο Σύνταγμα**

**ΑΙΤΗΜΑΤΑ:**

* Αύξηση των δαπανών για την **παιδεία στο 15% του τακτικού προϋπολογισμού**. Γενναία αύξηση της χρηματοδότησης σε όλες τις δομές της ειδικής εκπαίδευσης. Η χρηματοδότηση των ειδικών δομών να γίνεται **αποκλειστικά από τον κρατικό προϋπολογισμό** και να παίρνει υπόψη της τις πραγματικές ανάγκες των μαθητριών/ών με αναπηρία ή και ειδικές εκπαιδευτικές ανάγκες, χωρίς οικονομικούς εξορθολογισμούς που οδηγούν σε ελλιπή ή πλημμελή εκπαίδευση των μαθητριών/ών.
* **Κατάργηση των νόμων που εμπορευματοποιούν την ειδική αγωγή και εκπαίδευση**,
* **Έγκαιρη δημόσια και δωρεάν διάγνωση και καταγραφή των ατόμων με αναπηρία ή και ειδικές εκπαιδευτικές ανάγκες**.
* **Έγκαιρη Πρώιμη παρέμβαση**: **Ίδρυση νέων δημόσιων ειδικών σχολείων, με κρατική επιχορήγηση,  με ασφαλείς προδιαγραφές** και όλο τον απαραίτητο εξοπλισμό.
* **Στελέχωση των ειδικών σχολείων με μόνιμους εκπαιδευτικούς** όλων των ειδικοτήτων και όλες τις αναγκαίες  ειδικότητες (ψυχολόγους, κοινωνικούς λειτουργούς, εργοθεραπευτές, λογοθεραπευτές, βοηθητικό προσωπικό κ.ά.) με μόνιμη σχέση εργασίας. Κανένα κλείσιμο – συγχώνευση σχολικής μονάδας.
* **Σύγχρονα Αναλυτικά προγράμματα για τα ειδικά** σχολεία με στόχο την αξιοποίηση του δυναμικού των μαθητών/τριων για την κοινωνική και επαγγελματική αποκατάστασή τους.
* Ενίσχυση της **αλληλεπίδρασης ειδικών και γενικών σχολείων**
* **Υποχρεωτική ίδρυση ΤΕ σε κάθε νηπιαγωγείο και δημοτικό** με απαραίτητο εξοπλισμό και εποπτικό υλικό.
* **Δημιουργία και δεύτερου ΤΕ σε κάθε σχολική μονάδα**, όταν ο αριθμός των υποστηριζόμενων μαθητριών/-ών το απαιτεί.
* Δημόσια δωρεάν παράλληλη στήριξη για όσους μαθητές/τριες**το έχουν ανάγκη, με αναλογία 1 προς 1**. Καμία οικογένεια να μην πληρώσει από την τσέπη της για εξατομικευμένη υποστήριξη μαθητή σε σχολείο. Όχι στην ανασφάλιστη εργασία μέσα στο σχολείο.
* **Έγκαιρες προσλήψεις προσωπικού σε μια φάση, πριν την έναρξη της σχολικής χρονιάς**.
* **Μείωση του αριθμού των μαθητριών/ών ανά γενικό τμήμα** (15 μαθητές/-τριες σε νηπιαγωγείο και Α-Β δημοτικού, 20 στις υπόλοιπες τάξεις).).
* Κατοχύρωση **παιδαγωγικής εκπαιδευτικής κατεύθυνσης των ΚΕΔΑΣΥ**, άμεση στελέχωσή τους με μόνιμο προσωπικό,
* Διορισμοί εκπαιδευτικών σε όλα τα δημόσια ιατροπαιδαγωγικά κέντρα.
* **Αναβάθμιση των υπαρχόντων και ίδρυση νέων εκπαιδευτικών μονάδων δημόσιας και δωρεάν, ειδικής επαγγελματικής εκπαίδευσης (ΕΕΕΕΚ**),
* **Μαζικοί μόνιμοι διορισμοί στις δομές της  ειδικής εκπαίδευσης σε όλες τις βαθμίδες τηςκαι για όλες τις ανάγκες της.**
* **Επαναλειτουργία των διδασκαλείων**.

